| Melodi Grand Prix 1972 |
| --- |
|  |
| **Dato:** | 19. februar 1972 |
| **Sted:** | Studio 1, NRK Marienlyst, Oslo |
| **Programleder:** | Vidar Lønn-Arnesen |
| **Arrangør:** | Norsk rikskringkasting |
| **Deltakere:** | 5 |
| **Vinner:** | «Småting» |
| **Artist:** | Hanne Krogh/Grethe Kausland og Benny Borg |
| Eurovision Song Contest 1972 |
| **Plass i finale:** | 14 av 18 |
| **Poeng i finale:** | 73 |
| 

|  |  |  |
| --- | --- | --- |
| Melodi Grand Prix 1971 |  | Melodi Grand Prix 1973 |

 |

**Melodi Grand Prix 1972** var den tolvte utgaven av Melodi Grand Prix, Norges nasjonale uttaking til Eurovision Song Contest. NRK arrangerte en åpen konkurranse og fikk inn 175 bidrag. Fem av dem ble valgt ut til finalen 19. februar 1972, og vinnerlåten ble «Småting», sunget av Hanne Krogh med lite orkester, og Grethe Kausland og Benny Borg med stort orkester. Melodien var skrevet av Kåre Grøttum og Ivar Børsum. I den internasjonale finalen i Edinburgh fikk Grethe Kausland og Benny Borg oppgaven med å representere Norge. Der ble «Småting» nummer 14 med 73 poeng.

Sendingen
---------

Dette året gikk NRK tilbake til ordningen som ble brukt i årene 1961–68. Først ble sangene sunget med lite orkester, før de ble spilt på nytt med nye artister akkompagnert av et stort orkester. NRK fikk inn 175 bidrag gjennom en åpen konkurranse, det laveste antall til da. En jury bestående av Sigurd Jansen, Benny Borg og Terje Rypdal plukket ut de fem finalebidragene.

Vidar Lønn-Arnesen debuterte som Melodi Grand Prix-programleder, og finalen ble holdt i Studio 1 på NRK Marienlyst lørdag 19. februar. Det lille orkesteret var et fem-mannsorkester ledet av Kjell Halvorsen, mens Egil Monn-Iversen ledet det store orkesteret, som var satt sammen spesielt for denne kvelden.

For tv-seerne var det mange kjente ansikter blant deltakerne, blant annet ti år gamle Anita Hegerland som også deltok året før. Også Gro Anita Schønn, Anne-Karine Strøm og Hanne Krogh hadde deltatt året før. 

Resultatet ble avgjort av 14 jurymedlemmer, og vinneren ble «Småting» framført av Hanne Krogh med lite orkester, og Grethe Kausland og Benny Borg med stort orkester.

Resultat
--------

| Nr. | Tittel | Artist, lite orkester | Artist, stort orkester | Komponist | Tekstforfatter | Poeng | Plass |
| --- | --- | --- | --- | --- | --- | --- | --- |
| A | «Happy hippie» | Anita Hegerland | Gro Anita Schønn | Arne Hagen | 38 | 3 |
| B | «Lillebror» | Inger Lise Rypdal | Kirsti Sparboe | Ivar Børsum | 40 | 2 |
| **C** | **«Småting»** | **Hanne Krogh** | **Grethe Kausland** **og Benny Borg** | **Kåre Grøttum** | **Ivar Børsum** | **43** | **1** |
| D | «Håp» | Ellen Nikolaysen | Anne-Karine Strøm | Hans M. Borchgrevink | 33 | 4 |
| E | «Et hus på landet» | Eli Tanja | Jan Erik Berntsen | Tor Arne Johnsen | 30 | 5 |

Avstemning
----------

NRK brukte samme jurysystem som i Eurovision Song Contest 1972. Til stede i tv-studioet var sju dommerpar fra sju ulike regioner i landet. Den ene var under 25 år, mens den andre var over 25 år. Hvert jurymedlem ga fra 1 til 5 poeng til hver melodi, noe som betyr at hver sang kunne få mellom 14 og 70 poeng.

| Nr. | Tittel | 1. | 2. | 3. | 4. | 5. | 6. | 7. | 8. | 9. | 10. | 11. | 12. | 13. | 14. | Totalt |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| A | «Happy hippie» | 1 | 4 | 2 | 3 | 4 | 4 | 1 | 1 | 4 | 1 | 5 | 3 | 4 | 1 | 38 |
| B | «Lillebror» | 3 | 2 | 4 | 2 | 5 | 3 | 4 | 1 | 5 | 2 | 2 | 2 | 2 | 3 | 40 |
| **C** | **«Småting»** | **3** | **3** | **3** | **3** | **3** | **2** | **5** | **2** | **3** | **3** | **4** | **4** | **3** | **2** | **43** |
| D | «Håp» | 1 | 3 | 2 | 4 | 3 | 2 | 3 | 2 | 1 | 1 | 2 | 2 | 5 | 2 | 33 |
| E | «Et hus på landet» | 2 | 3 | 3 | 2 | 2 | 3 | 1 | 1 | 3 | 2 | 1 | 3 | 1 | 3 | 30 |

Jurymedlemmene var: 1. Ågot Meyer (Bergen), 2. Atle Haaland (Bergen), 3. Tor Hernes (Bodø), 4. Mary Hugås (Sulitjelma), 5. Harry Walle (Hamar), 6. Eva Mellum (Hamar), 7. Sonja Abusdahl (Kristiansand), 8. Sigbjørn Nedland (Kristiansand), 9. Rachel Nord (Oslo), 10. Arne Christiansen (Oslo), 11. Trond Mæland (Tromsø), 12. Borgny Solstrand (Harstad), 13. Inge Wolden (Levanger) og 14. Kjell Nyhus (Trondheim). 

NRK valgte Sonja Abusdahl og Rachel Nord til å være Norges jurymedlemmer i den internasjonale finalen i Edinburgh.

Hendelser
---------

For første gang ble Norge representert av en utenlandsk artist, svenske Benny Borg. Aftenposten var likevel ikke skeptisk: «Borgs sprogføring er blitt beundringsverdig sikker, uten spor av fremmed herkomst». Avisen var imidlertid ikke like imponert over showet: «TV-showet kan ikke registreres som noen suksess. Fantasiløs produksjon, kjedelig presentasjon og en viss famlende usikkerhet er de inntrykk en sitter igjen med». Det var også første gang Norge ble representert av en duo.

Melodi Grand Prix ble også det store voksen-gjennombruddet for Grethe Kausland. Som liten ble hun landskjent som «lille Grethe», og hun ga ut tolv grammofonplater før hun fylte tolv. Seieren hennes banet vei for en lang karriere innen sang, show og revyliv.

I utgangspunktet skulle Gudny Aspaas ha sunget «Håp» med det lille orkesteret, men hun meldte forfall. I stedet sang Ellen Nikolaysen melodien. Senere fortalte Aspaas at hun ikke ville stille opp på grunn av låten: «Etter min mening var den rett og slett dum, og jeg ville blitt flau over å synge en klissen tekst til en dårlig melodi.»

Referanser
----------

1. ↑  «5 norske melodier valgt til 'Melodi Grand Prix' finale». *Aftenposten*. 25. januar 1972. s. 9.
2. ↑  OGAE Norway. «1972 – Oslo (arkivert side)». OGAE Norway/web.archive.org. Arkivert fra originalen 3. august 2015. Besøkt 26. august 2016.
3. ↑  Reff, Syver (21. februar 1972). «Norsk 'Småting' til Melodi Grand Prix». *Aftenposten*. s. 5.
4. ↑  Svend Erik Løken Larsen (13. januar 2015). «Grethe Kausland». Norsk biografisk leksikon. Besøkt 17. juli 2016.
5. ↑  «TV-debut for Ellen Nikolaysen». *Verdens Gang*. 11. februar 1972. s. 34.
6. ↑  «To interessante TV-debuter i norsk Melodi Grand Prix». *Arbeiderbladet*. – via Nasjonalbiblioteket. 14. februar 1972. s. 25.
7. ↑  Engh, Terje (19. februar 1972). «Gudny Aspaas – ville ikke synge i Grand Prix». *Verdens Gang*. s. 43.



| * v
* d
* r
Vinnere av Melodi Grand Prix |
| --- |
| 1960-årene | 
* 1960: «Voi Voi»
* 1961: «Sommer i Palma»
* 1962: «Kom sol, kom regn»
* 1963: «Solhverv»
* 1964: «Spiral»
* 1965: «Karusell»
* 1966: «Intet er nytt under solen»
* 1967: «Dukkemann»
* 1968: *«Jeg har aldri vært så glad i noen som deg» (trukket)*  og «Stress»
* 1969: «Oj, oj, oj, så glad jeg skal bli»

 | Norges flagg |
| 1970-årene | 
* (1970: ingen finale)
* 1971: «Lykken er»
* 1972: «Småting»
* 1973: «Å, for et spill»
* 1974: «Hvor er du?»
* 1975: «Det skulle ha vært sommer nå»
* 1976: «Mata Hari»
* 1977: «Casanova»
* 1978: «Mil etter mil»
* 1979: «Oliver»

 |
| 1980-årene | 
* 1980: «Sámiid ædnan»
* 1981: «Aldri i livet»
* 1982: «Adieu»
* 1983: «Do re mi»
* 1984: «Lenge leve livet»
* 1985: «La det swinge»
* 1986: «Romeo»
* 1987: «Mitt liv»
* 1988: «For vår jord»
* 1989: «Venners nærhet»

 |
| 1990-årene | 
* 1990: «Brandenburger Tor»
* 1991: *«Mrs. Thompson» (internt valgt)*
* 1992: «Visjoner»
* 1993: «Alle mine tankar»
* 1994: «Duett»
* 1995: « Nocturne»
* 1996: «I evighet»
* 1997: «San Francisco»
* 1998: «All I Ever Wanted (Was You)»
* 1999: «Living My Life Without You»

 |
| 2000-årene | 
* 2000: «My Heart Goes Boom»
* 2001: «On My Own»
* (2002: ingen finale)
* 2003: «I'm Not Afraid to Move On»
* 2004: «High»
* 2005: «In My Dreams»
* 2006: «Alvedansen»
* 2007: «Ven a bailar conmigo»
* 2008: «Hold On Be Strong»
* 2009: «Fairytale»

 |
| 2010-årene | 
* 2010: «My Heart Is Yours»
* 2011: «Haba Haba»
* 2012: «Stay»
* 2013: «I Feed You My Love»
* 2014: «Silent Storm»
* 2015: «A Monster Like Me»
* 2016: «Icebreaker»
* 2017: «Grab the Moment»
* 2018: «That's How You Write a Song»
* 2019: «Spirit in the Sky»

 |
| 2020-årene | 
* 2020: «Attention»
* 2021: «Fallen Angel»
* 2022: «Give That Wolf a Banana»
* 2023: «Queen of Kings»
* 2024: *Avholdes vinteren 2024*

 |